KOMISIJAS DELEĢĒTĀ REGULA (ES) 2019/1823

(2019. gada 8. augusts),

ar ko groza Eiropas Parlamenta un Padomes Regulu (ES) Nr. 528/2012, lai tās I pielikumā kā aktīvo vielu iekļautu d-fruktozi

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 28. panta 1. punktu,

tā kā:

(1) Agrāk uz aktīvo vielu d-fruktozi, ciktāl to izmantoja par pārtiku vai dzīvnieku barību 19. produkta veida repelentos vai atraktantos, attiecās atkāpe, kas pārtikai un dzīvnieku barībai noteikta Komisijas Regulas (EK) Nr. 1451/2007 (2) 6. pantā.

(2) Attiecībā uz d-fruktozi, ko izmanto 19. produkta veida biocīdos un kam tika piemērota pārtikai un dzīvnieku barībai noteiktā atkāpe, saskaņā ar Komisijas Deleģētās regulas (ES) Nr. 1062/2014 (3) 16. panta 5. punktu tika iesniegts paziņojums. Eiropas Ķimikāliju aģentūra (“Aģentūra”) paziņojumu atzina par atbilstošu un informēja Komisiju par atbilstību minētās regulas 17. pantam. Tāpēc d-fruktoze attiecībā uz 19. produkta veidu tika iekļauta tādu vielu/produktu veidu kombināciju sarakstā, kas iekļautas to esošo aktīvo vielu pārskatīšanas programmā, kuras satur biocīdi (4).

(3) 2017. gada 31. janvārī Komisija lūdza Aģentūras atzinumu par to, vai d-fruktoze rada pamatu bažām saskaņā ar Regulas (ES) Nr. 528/2012 28. panta 2. punktu. Aģentūra savā atzinumā (5) secināja, ka d-fruktoze nerada pamatu bažām un tāpēc ir derīga iekļaušanai Regulas (ES) Nr. 528/2012 I pielikumā.

(4) Ņemot vērā Aģentūras atzinumu, ir lietderīgi d-fruktozi iekļaut Regulas (ES) Nr. 528/2012 I pielikumā. Tā kā d-fruktoze ir dabiskas izcelsmes viela, tā būtu iekļaujama 4. kategorijā “Tradicionāli izmantotas dabiskas izcelsmes vielas”. D-fruktoze minētajā pielikumā būtu iekļaujama vien tādā mērā, ciktāl tā atbilst “pārtikas” vai “dzīvnieku barības” definīcijai minētās regulas 3. panta 1. punkta u) apakšpunktā. Tas saskan ar faktu, ka Regulas (EK) Nr. 1451/2007 6. pantā pārtikai paredzētā atkāpe uz d-fruktozi attiecās vien tad, ja to lietoja kā pārtiku vai dzīvnieku barību.

(5) Regulas (ES) Nr. 528/2012 89. panta 3. punkts ietver pārejas pasākumus attiecībā uz gadījumiem, kad esoša aktīvā viela, kas iekļauta darba programmā esošo aktīvo vielu sistemātiskai pārbaudei, tiek apstiprināta saskaņā ar minēto regulu. Kas attiecas uz d-fruktozi lietošanai 19. produkta veida biocīdos, par apstiprināšanas datumu minētās regulas 89. panta 3. punkta piemērošanas nolūkā būtu jānosaka 2021. gada 1. jūnijs, lai dotu pietiekami ilgu laiku saskaņā ar minētās regulas 89. panta 3. punkta otro daļu iesniegt pieteikumus uz atļauju,

IR PIEŅĒMUSI ŠO REGULU.

1. pants Regulas (ES) Nr. 528/2012 I pielikumu groza saskaņā ar šīs regulas pielikumu.

2. pants Regulas (ES) Nr. 528/2012 89. panta 3. punkta piemērošanas nolūkā par apstiprināšanas datumu d-fruktozes lietošanai 19. produkta veida biocīdos nosaka 2021. gada 1. jūniju.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 8. augustā Komisijas vārdā – priekšsēdētājs Jean-Claude JUNCKER

(1) OV L 167, 27.6.2012., 1. lpp.

(2) Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).

(3) Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

(4) Komisijas 2018. gada 6. novembra Deleģētā regula (ES) 2019/157, ar ko groza Deleģētās regulas (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi, II pielikumu (OV L 31, 1.2.2019., 1. lpp.).

(5) Biocidal Products Committee (BPC) Opinion of 14 December 2017 on the eligibility of certain food and feed active substances for inclusion into Annex I to the BPR, ECHA/BPC/186/2017.